Пиер дьо Ронсар
Говорят ми: Ронсар…

Превод от френски: Пенчо Симов, 1978

chitanka.info

Говорят ми: „Ронсар, любимата ти няма

черти, каквито ти й даваш.“ Виждам сам,

че просто полудях; признавам си без срам:

навярно сбъркал бих красива с грозна дама.

Където хладен ум запазва власт голяма

над чувствата, любов не процъфтява там.

Като същински луд е влюбеният, знам,

защото любовта безумство е за двама.

Потърсва красота призната от света

разумният човек — на предпазливостта

предимство дава той, възторгът му е поза.

А как да преценя, та аз съм заслепен

изцяло от страстта, нощта за мен е ден

и бих приел бодил за най-красива роза.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.